পুনৰ দুভাগত বিভক্ত হ'ল সদৌ অসম সংখ্যালঘু ছাত্ৰ সন্থা, চমুকৈ আমছু। সোমবাৰে মহানগৰীত হোৱা সংগঠনটোৰ এখন অভিৱৰ্তনত এবছৰ পুৰণি কমিটীখন ভংগ কৰি নতুনকৈ ৫১জনীয়া এখন কমিটী গঠন কৰা হয় আৰু পূৰ্বৰ কমিটীখনক অবৈধ ঘোষণা কৰা হয়। ইয়াৰ ফলত সংগঠনটোৰ ভিতৰত যে ক্ষমতা হস্তগত কৰাৰ তীব্ৰ যুঁজ চলি আছে সেই কথাও প্ৰমাণ হয়।
অভিৱৰ্তনত নতুন সমিতি গঠন কৰাৰ পিছত এখন সংবাদমেল সম্বোধন কৰে সংগঠনটোৰ নতুন সমিতিয়ে। হাতীগাওঁ অঞ্চলত থকা ৰম্ভা মাধৱ বিবাহ ভৱনত দিয়া এই সংবাদমেলত জানিবলৈ দিয়া মতে, প্ৰাক্তন সভাপতি আজিজুৰ ৰহমানক সভাপতি হিচাপে লৈ আমছুৰ নতুন কমিটীখন গঠন কৰা হয়।
ইয়াৰোপৰি ৫১জনীয়া নতুন কমিটীখনে অবৈধ ঘোষণা কৰে ৰেজাউল কৰিম সৰকাৰৰ নেতৃত্বাধীন আমছুৰ কেন্দ্ৰীয় কমিটীক।
অভিৱৰ্তনত ৰাজ্যৰ বিভিন্ন জিলাৰ প্ৰতিনিধিয়ে অংশগ্ৰহণ কৰাৰ লগতে নতুন সমিতিত সমৰ্থন কৰা বুলি সংবাদমেলত জানিবলৈ দিয়ে।
সংবাদমেলত জনোৱা মতে, এই অভিৱৰ্তনত অসমৰ সংখ্যালঘু জনগণে সন্মুখীন হৈ অহা বিভিন্ন সমস্যাৰ বিষয়ে পৰ্যালোচনা কৰা হয়। লগতে নাগৰিক পঞ্জীৰ খচৰা প্ৰকাশৰ পিছত বিভিন্ন কাৰণত নাম বাদ পৰা সংখ্যালঘু সম্প্ৰদায়ৰ দুখীয়া, অশিক্ষিত লোকসকলে সন্মুখীন হ'ব পৰা পৰিস্থিতিৰ বিষয়েও আলোচনা কৰা হয়।
আনহাতে এই বিষয়টো পৰ্য্যালোচনা কৰিবলৈ অহা ২৮ জুলাইত গুৱাহাটীত অসমৰ বিশিষ্ট বুদ্ধিজীৱী, চিন্তবিদসকলক লৈ এখন নাগৰিক সভাৰ আয়োজন কৰা বুলি নেতৃবৰ্গই জানিবলৈ দিয়ে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
